
LIETUVOS RESPUBLIKOS VYRIAUSYBĖ

NUTARIMAS
DĖL LIETUVOS RESPUBLIKOS VYRIAUSYBĖS 2001 M. BIRŽELIO 11 D. NUTARIMO NR. 697 „DĖL MAŽMENINĖS PREKYBOS TAISYKLIŲ PATVIRTINIMO“ PAKEITIMO

2015 m. gruodžio 23 d. Nr. 1351
Vilnius


Lietuvos Respublikos Vyriausybė nutaria:
1. Pakeisti Mažmeninės prekybos taisykles, patvirtintas Lietuvos Respublikos Vyriausybės 2001 m. birželio 11 d. nutarimu Nr. 697 „Dėl Mažmeninės prekybos taisyklių patvirtinimo“ (toliau – Mažmeninės prekybos taisyklės):
1.1. Pakeisti 3 punktą ir jį išdėstyti taip:
„3. Taisyklėse vartojamos sąvokos:
3.1. Turgavietė – žemės sklypas (sklypo dalis), atitinkantis abu šiuos požymius:
3.1.1. laikantis Lietuvos Respublikos žemės įstatyme, Lietuvos Respublikos statybos įstatyme, Lietuvos Respublikos maisto įstatyme, Lietuvos Respublikos atliekų tvarkymo įstatyme, Lietuvos Respublikos priešgaisrinės saugos įstatyme, Lietuvos Respublikos visuomenės sveikatos priežiūros įstatyme ir šių įstatymų įgyvendinamuosiuose teisės aktuose nustatytų reikalavimų, yra pritaikytas prekybai nuo laikinųjų prekybos įrenginių (prekystalių, vežimėlių), iš automobilių, stoginėse, paviljonuose ir kituose jame pastatytuose statiniuose (taip pat ir laikinuosiuose);
3.1.2. jame pažymėtose ir sunumeruotose pagal turgavietės administratoriaus nustatytą schemą prekybos vietose nuolat arba tam tikromis savaitės dienomis fiziniai ir juridiniai asmenys, kitos organizacijos ar jų padaliniai, sumokėję turgavietės administratoriaus nustatytą mokestį, parduoda žemės ūkio ir maisto produktus, gyvus gyvūnus, miško gėrybes, augalus, kitas ne maisto, taip pat ir naudotas prekes.
3.2. Kitos Taisyklėse vartojamos sąvokos apibrėžtos Lietuvos Respublikos civiliniame kodekse ir Lietuvos Respublikos vartotojų teisių apsaugos įstatyme.“
1.2. Pakeisti 31 punktą ir jį išdėstyti taip:
„31. Kaip laikomasi Taisyklių reikalavimų, pagal kompetenciją prižiūri Valstybinė maisto ir veterinarijos tarnyba, Valstybinė vartotojų teisių apsaugos tarnyba, Valstybinė mokesčių inspekcija prie Lietuvos Respublikos finansų ministerijos, Valstybinė teritorijų planavimo ir statybos inspekcija prie Aplinkos ministerijos, Priešgaisrinės apsaugos ir gelbėjimo departamentui prie Vidaus reikalų ministerijos pavaldžios įstaigos, Nacionalinė žemės tarnyba prie Žemės ūkio ministerijos, savivaldybių vykdomosios institucijos ir savivaldybių įstaigos.“
2. Šio nutarimo 1.1 papunktyje išdėstyto Mažmeninės prekybos taisyklių 3 punkto nuostatos taikomos ir turgavietėms, įsteigtoms iki šio nutarimo įsigaliojimo.
3. Šis nutarimas įsigalioja 2016 m. gegužės 1 dieną.

